På den avancerede lys-fabrik i Frederikshavn er der krisestemning efter nyheden om fabrikslukningen kom ud onsdag eftermiddag. Samtlige medarbejdere bliver fyret, og produktionen flyttes til Ungarn. Tilbage står medarbejderne med store spørgsmål malet i ansigterne. - Da amerikanerne kom ind i billedet og overtog butikken, troede vi, at vi skulle ud og erobre hele verden. Men i virkeligheden kom de bare for at tjene penge og lukke vores fabrik, siger en opgivende Morten Mogensbæk, der arbejder som tester af produkterne. Den 57-årige Gaby Moberg er fortvivlet: - Jeg har været her på fabrikken i 18 år, og nu skal jeg ud at søge job som 57-årig. Jeg tror slet ikke på, at virksomhederne går efter det grå guld. Hvad skal jeg lave, spørger hun retorisk. Et større apparat bestående af kommunen, jobcenteret, erhvervcenteret, a-kasserne og fagforeningerne er i dag i gang med at spænde et jobmæssigt og socialt sikkerhedsnet ud under de 200 medarbejdere.

Referat:
Medarbejderne på Martin hænger gevaldigt med snuden dagen efter, de fik at vide, at deres arbejdsplads lukker. Hvem vil ansætte os, spørger de.